**D ô v o d o v á s p r á v a**

1. **Všeobecná časť**

Dobrý výkon Slovenskej ekonomiky a kontinuálne zlepšovanie efektivity výberu daní zabezpečili, že výber daní v roku 2018 je o 38 % vyšší oproti roku 2008. S poukazom na veľmi pozitívne výsledky Slovenskej ekonomiky v posledných rokoch je potrebné, aby tieto výsledky pocítili priamo aj občania - spotrebitelia, či už zvyšovaním príjmov alebo znížením nákladov (daňového zaťaženia). V roku 2016 (s účinnosťou 1. 1. 2016) sa znížila sadzba DPH na vybrané druhy potravín z 20 % na 10 % (*mäso z hovädzích zvierat, čerstvé alebo chladené okrem mäsa z divých hovädzích zvierat, mäso z domácich svíň, čerstvé alebo chladené, mäso z oviec alebo kôz, čerstvé alebo chladené okrem mäsa z divých oviec a kôz, mäso a jedlé droby z domácej hydiny, čerstvé alebo chladené, mäso a jedlé droby z domácich králikov, čerstvé alebo chladené, sladkovodné ryby okrem ozdobných rýb, rybie filé a ostatné rybie mäso (tiež mleté) zo sladkovodných rýb okrem ozdobných rýb, mlieko, maslo, čerstvý chlieb)*. Toto zníženie bolo citeľne prenesené do zníženia cien týchto potravín priamo na pulte, t. j. s priamym profitom pre zákazníka – spotrebiteľa. Po prijatí predmetného opatrenia ceny na pultoch klesali počas celého roka 2016 (teda bezprostredne po prijatí opatrenia, ktorým sa znížila DPH na vybrané potraviny) mesačne v priemere o 2,9 %, čo je citeľný dopad na pultové ceny. Keďže základne potraviny tvoria prevažnú časť nákupného koša spotrebiteľa, ide o preukázateľné dopady prijatej zníženej DPH na základné potraviny priamo na pultoch maloobchodných prevádzok.

V Slovenskej republike stúpli ceny potravín medziročne počas prvého polroka 2018 o 5,4 %, čo je najvýraznejší rast v rámci celej EÚ. Je preto potrebné prijať opatrenia, aby sa neúmerný nárast cien potravín zastavil a naopak došlo k reálnemu zníženiu cien.

Predloženým návrhom sa navrhuje rozšíriť zoznam tovarov zo zníženou DPH na 10 % na všetky potraviny, pričom primerane odkazuje na definíciu potravín podľa zákona č. 152/1995 Z. z. o potravinách v znení neskorších predpisov. Vychádzajúc zo štatistických zistení po znížení DPH z 20 % na 10 % pri vybraných druhoch potravín sa predpokladá, že obdobné zníženie DPH na všetky potraviny zabezpečí priame zníženie cien potravín v maloobchode, čo zabezpečí, aby občania Slovenskej republiky reálne pocítili stúpajúcu výkonnosť slovenskej ekonomiky a lepšiu prístupnosť potravín aj pre sociálne nižšie vrstvy obyvateľstva.

Je potrebné poukázať na skutočnosť, že členské štáty EÚ majú na potraviny všeobecne zníženú DPH. Približne 4/5 členských štátov uplatňuje znížené sadzby DPH na potraviny. Z vyspelých tzv. starých členských štátov uplatňuje zníženú sadzbu DPH na všetky potraviny napr. Rakúsko 10 %. Španielsko uplatňuje na potraviny dve sadzby DPH, a to 4 % a 10 %. Taliansko uplatňuje na potraviny tri sadzby DPH, a to 4 %, 5 % a 10 %. Z členských štátov, ktoré vstupovali do EÚ spolu so Slovenskou republikou, má napr. Slovinsko na všetky potraviny sadzbu DPH vo výške 9,5 %. V porovnaní so sadzbami DPH v krajinách EÚ je výška DPH 20 % v Slovenskej republike (10 % na vybrané druhy potravín) neúmerná a neprimeraným spôsobom zaťažuje spotrebiteľa, ktorý vzhľadom na výšku priemernej mzdy, minie jej značnú časť na potraviny.

Návrh zákona má negatívny vplyv na štátny rozpočet spočívajúci v znížení výberu DPH. Návrh zákona má pozitívny vplyv na podnikateľské prostredie a pozitívny sociálny vplyv.

Predkladaný návrh zákona je v súlade s Ústavou Slovenskej republiky a inými právnymi predpismi, medzinárodným zmluvami a dokumentmi, ktorými je Slovenská republika viazaná, ako aj v súlade s právom Európskej únie.

1. **Osobitná časť**

**K čl. I**

**K bodu 1 (§ 27 ods. 2)**

Predloženým návrhom sa navrhuje rozšíriť zníženú sadzbu DPH 10 % na všetky potraviny okrem zákonnom stanovených výnimiek, pričom sa v ustanovení primerane odkazuje na legálnu definíciu pojmu „potraviny“ uvedenú v § 2 písm. a) zákona č. 152/1995 Z. z. o potravinách v znení neskorších predpisov.

**K bodu 2 (príloha 7)**

Vzhľadom na to, že sa navrhuje, aby do zníženej sadzby DPH 10 % patrili všetky potraviny s odkazom na zákon č. 152/1995 Z. z. o potravinách v znení neskorších, vypúšťajú sa zo zoznamu tovarov so zníženou sadzbou DPH (z prílohy č. 7) položky colného sadzobníka, ktoré sa týkajú vybraného okruhu potravín.

**K čl. II**

Navrhuje sa účinnosť zákona od 1. januára 2020.

**DOLOŽKA**

**vybraných vplyvov**

**A.1. Názov materiálu:**

Návrh zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov.

Termín začatia a ukončenia PPK: bezpredmetné

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Negatívne | Žiadne |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu  regulačného zaťaženia? | x |  |  |
| 3. Sociálne vplyvy | x |  |  |
| – vplyvy na hospodárenie obyvateľstva, | x |  |  |
| – sociálnu exklúziu, |  |  | x |
| – rovnosť príležitostí a rodovú rovnosť a vplyvy na zamestnanosť |  |  | x |
| 4. Vplyvy na životné prostredie |  |  | x |
| 5. Vplyvy na informatizáciu spoločnosti |  |  | x |
| 6. Vplyvy na služby verejnej správy pre občana |  |  | x |

**A.3. Poznámky**

Návrh zákona má negatívny vplyv na rozpočet verejnej správy. Nezakladá zvýšené nároky na výdavkovú časť štátneho rozpočtu, avšak predpokladá sa zníženie výberu dane z pridanej hodnoty z tovarov, ktoré budú predmetom zníženej sadzby dane z pridanej hodnoty. Pozitívny vývoj Slovenskej ekonomiky dovoľuje zavádzať opatrenia, ktoré budú mať výrazný vplyv na zlepšenie životnej úrovne obyvateľstva. Návrh zákona má pozitívny vplyv na podnikateľské prostredie a pozitívne sociálne vplyvy. Vplyvy na životné prostredie, vplyvy na informatizáciu spoločnosti a služby verejnej správy pre občana sa nepredpokladajú.

**A.4. Alternatívne riešenia**

Bezpredmetné

**A.5. Stanovisko gestorov**

Bezpredmetné

**DOLOŽKA ZLUČITEĽNOSTI**

**návrhu zákona s právom Európskej únie**

1. **Prekladateľ návrhu právneho predpisu:** skupina poslancov Národnej rady Slovenskej republiky.
2. **Názov návrhu právneho predpisu:** Návrh zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov.

**3. Predmet návrhu právneho predpisu:** Je v súlade s právnou úpravou Európskej únie;

* + - 1. je upravený v primárnom práve Európskej únie – článok 113 Zmluvy o fungovaní Európskej Únie,
      2. je upravený v sekundárnom práve Európskej únie – Smernica Rady 2006/112/ES z 28.11.2006 o spoločnom systéme dane z pridanej hodnoty (Ú.v. EÚ L 347, 11.12.2006), ktorá stanovuje spoločný systém dane z pridanej hodnoty v Európskej únii,
      3. nie je obsiahnutý v judikatúre Súdneho dvora Európskej únie.

**4. Záväzky Slovenskej republiky vo vzťahu k Európskej únii:** Nie sú predkladaným návrhom právneho predpisu dotknuté.

**5. Stupeň zlučiteľnosti návrhu právneho predpisu s právom Európskej únie:** Úplný.